Gaan op 'n avontuur met die skuimende, borrelende eksperimente in hierdie boek wat die wetenskap van die Bybel vir jong lesers verduidelik.
Pas die Bybel en die wetenskap bymekaar? Ja! Hierdie boek wys kinders hoe wonderlik God en sy skepping is aan die hand van oulike ouderdomsgepaste wetenskapeksperimente wat by die huis, skool of by kerkkampe gedoen kan word. Elke eksperiment bevat stapsgewyse aanwysings, verduidelikings, Bybelverse, asook volkeurfoto's en illustrasies wat die kleingoed se nuuskierigheid sal prikkel.
Hanna Holwerda is 'n kenner op die gebied van kinders, geloof en wetenskap. Sy is die eienaar van Educatief Bureau Sterrenschip en redakteur van die webwerf Kind op Maandag . Sy is ook die skrywer van verskeie Christen-kinderboeke oor wetenskap. Sy wil hê kinders en hul ouers of versorgers moet saam die lyne tussen antieke Bybelverhale en ons moderne wêreld ontdek. Hanna woon in Amersfoort, Nederland.
'n Borrelende proefbuis, 'n deurmekaar kombuis én 'n Bybelverhaal! Pas dit dan bymekaar? Dalk dink jy nie so nie – julle lees mos altyd net die Bybel aan tafel, wanneer kinders bed toe gaan of in die kerk. Maar jy sal uitvind dat Bybellees en wetenskapeksperimente mekaar eintlik goed aanvul. Jy sal sommige Bybelverhale selfs beter begin verstaan, en jy kan dalk nuwe aspekte van God, jouself en die wonderlike wêreld om ons ontdek. Spring dus dadelik aan die werk!
Hy is die bron van alles. Alles bestaan deur sy krag, en alles is op Hom gerig. Aan Hom behoort die heerlikheid vir altyd en altyd. – Romeine 11:36 Hierdie boek propvol eksperimente wat borrel en bars, sis en skuim, is nie net vir by die huis nie, maar ook vir gebruik tydens vakansies, by partytjies, by Sondagskool of kleuterskool, en natuurlik in die klas by die skool! Wie gaan die uitdaging aanvaar om 'n eksperiment te probeer in die erediens as inleiding tot die preek? Waar en wanneer julle ook al te werk gaan, ek hoop dat julle net so verbaas sal staan by elke eksperiment wanneer julle ontdek watter almagtige God ons dien. Hanna Holwerda